ได้ฤกษ์ปล่อยกู้แท็กซี่
ธนาคารรัฐ เปิดสูตรปล่อยกู้แท็กซี่ประชาวิวัฒน์ เอสเอ็มอีแบงก์- อิสลามแบงก์ เน้นให้กู้รถใหม่อย่างเดียว ขณะที่ธ.ก.ส.ให้กู้ซื้อใหม่และรีไฟแนนท์รถเก่า
25 ม.ค. 2554

ธนาคารรัฐ เปิดสูตรปล่อยกู้แท็กซี่ประชาวิวัฒน์ เอสเอ็มอีแบงก์- อิสลามแบงก์ เน้นให้กู้รถใหม่อย่างเดียว ขณะที่ธ.ก.ส.ให้กู้ซื้อใหม่และรีไฟแนนท์รถเก่า 
นายโสฬส สาครวิศวะ กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย ( ธพว. ) หรือเอสเอ็มอีแบงก์ เปิดเผยว่า ธนาคารได้กำหนดเป้าหมายในการปล่อยกู้ในโครงการประชาวิวัฒน์ สำหรับปล่อยกู้คนขับแท็กซี่เป็นวงเงิน 600 ล้านบาท โดยเน้นปล่อยกู้รายเดียว ให้กู้เพื่อซื้อรถใหม่เพียงอย่างเดียว ในรูปแบบสินเชื่อเช่าซื้อ กำหนดให้กู้สูงสุดต่อราย 8 แสนบาท หากต้องการรถที่แพงกว่า 8 แสนบาท จะต้องหาเงินมาวางดาวน์เอง  คิดดอกเบี้ย 6.5 % แบบลดต้นลดดอก ผ่อนได้ไม่เกิน 6 ปี ใช้บุคคลค้ำประกัน ยกตัวอย่างกรณีกู้เต็มวงเงิน 8 แสนบาท  จะต้องชำระค่างวด 1.54 หมื่นบาทต่อเดือน หรือประมาณ 515 บาทต่อวัน  
สำหรับคุณสมบัติเบื้องต้นของผู้ขอสินเชื่อ คือต้องมีใบอนุญาตขับขี่รถแท็กซี่มาก่อน หรือกำลังจะหมดอายุในปีนี้ เพราะต้องการเน้นให้กู้เฉพาะคนที่ขับแท็กซี่เป็นอาชีพมาก่อน หรือพวกป้ายเหลือง เพื่อให้เป็นตามวัตถุประสงค์ของรัฐบาลที่ไม่ต้องการเพิ่มแท็กซี่ใหม่ในระบบ
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ธ.ก.ส. เตรียมงเงินปล่อยกู้ 200 ล้านบาท  กำหนดเงื่อนไขเน้นให้กู้แบบรายกลุ่ม หรือ รวมตัวกันในลักษณะนิติบุคคล เช่น สหกรณ์แท็กซี่  จะได้รับการพิจารณาเป็นพิเศษ ให้กู้ได้ทั้งซื้อรถใหม่ และขอรีไฟแนนซ์รถเก่า เฉลี่ยปล่อยสินเชื่อสูงสุดต่อรายที่วงเงินไม่เกิน 8 แสนบาท  
หากกรณีต้องการซื้อรถราคามากกว่า 8 แสนบาท ต้องหาเงินสดมาวางดาวน์เอง คิดอัตราดอกเบี้ย 6.75% แบบลดต้นลดดอก ซึ่งทางสหกรณ์อาจนำไปปล่อยต่อให้กับสมาชิกเพิ่มโดยคิดอัตราดอกเบี้ยไม่เกิน 12% มีระยะเวลาในการผ่อนนาน 6 ปี 
สำหรับกรณีที่จะขอกู้เป็นรายบุคคล จะต้องมีการสืบประวัติอย่างละเอียด และดูด้วยว่ามี ญาติ พี่น้อง เป็นลูกค้าของ ธ.ก.ส. ด้วยหรือไม่ ถ้ามีจะได้รับการพิจารณาเป็นพิเศษ และต้องใช้บุคคลที่มีรายได้เพียงพอสำหรับชำระค่างวดได้เป็นผู้ค้ำประกัน 
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศ ไทย (IBANK) เปิดเผยว่า ธนาคารอิสลาม เน้นให้กู้รายเดียว เพื่อซื้อแท็กซี่ใหม่อย่างเดียว โดยจะให้กู้แบบเช่าซื้อเช่นเดียวกับเอสเอ็มอีแบงก์ ปล่อยกู้สูงสุด 8 แสนบาทต่อราย และกำหนดให้วางดาวน์ด้วย 5 % ของราคารถ คิดดอกเบี้ย 6.5 % ผ่อนนาน 6 ปี ใช้บุคคลค้ำประกัน 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า  ธนาคารตั้งวงเงินปล่อยกู้โครงการประชาวิวัฒน์ไว้ทั้งหมด 2,000 ล้านบาท โดยจะปล่อยกู้เพื่อใช้เป็นทุนหมุนเวียนให้กับคนขับแท็กซี่เท่านั้น เน้นการปล่อยกู้แบบกลุ่ม ต้องงรวมตัวกันไม่น้อยกว่า 10-25 คน กู้ได้รายละไม่เกิน 1 แสนบาท ผ่อนชำระ 5 ปีอัตราดอกเบี้ยไม่เกิน 6%